Olympus voorspelbaar | Consider This
← Croods is energieke ligte vermaak
Iron Man 3 propvol emosie en aksie →
By gertgriessel ¶ Posted in Reviews	¶ Tagged Aaron Eckhart, Angela Bassett, antoine fuqua, Gerard Butler, morgan freeman, Rick Yune, Robert Foster	¶ Leave a comment
OLYMPUS HAS FALLEN – Met Gerard Butler, Aaron Eckhart, Morgan Freeman, Angela Bassett, Robert Foster, Rick Yune en ander. Regie deur Antoine Fuqua.
Daar is min oorspronklikheid te vinde in Olympus Has Fallen. Die vergesogte storielyn is die mees interessante aspek, al loop dit uit op ’n voorspelbare aksie-fliek wat sterk herinner aan Bruce Willis se treffer van 1988, Die Hard. ’n Berugte terroris, ene Kang Yeonsak (Rick Yune), lei ’n gewaagde aanval op die kern van die Amerikaanse politieke mag in Washington, D.C. Ná ’n bloederige geveg in en om die Withuis is die terroris en sy trawante volkome in beheer, met die Amerikaanse president (Aaron Eckhart) en verskeie ander hoës as gyselaars. Spesiale agent Mike Banning (Gerard Butler), wat wonderbaarlik die aanval oorleef, is nou die owerhede se enigste hoop om met die terroriste af te reken en die president uit hul kloue te red.
Olympus Has Fallen volg ’n dekade-oue formule, maar Antoine Fuqua is ’n bekwame regisseur en sy skerp oog vir aksie maak dié rolprent een van die beter voorbeelde van die genre. Dit is egter te betwyfel of dit alleen genoeg sal wees om kykers wat nie aksie-verslaafdes is na die teater te lok nie. Die verloop van die fliek kan van meet af aan voorspel word. Die rolverdeling word deur uitstekende akteurs gevul, maar nie een bring iets oorspronkliks aan voorspelbare en stereotipe karakters nie. Ons weet presies wat om van elke rolspeler te verwag.
Olympus Has Fallen sal menige kyker verveel, maar die fliek se probleem is bloot een van middelmatigheid eerder as swak gehalte. Solank jy nie veeleisend is ten opsigte van aksie-flieks nie bied Olympus Has Fallen vir twee ure deeglike, maar voorspelbare en gewelddadige, vermaak. Die genre het al beter opgelewer, maar die loket het tans nie enige ander aanbiedinge om Olympus Has Fallen se teikengehoor te trakteer nie.